Smernica Komisie 95/12/ES
z 23. mája 1995,
ktorou sa vykonáva smernica Rady 92/75/EHS, pokiaľ ide o označovanie práčok pre domácnosť energetickými štítkami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/75/EHS z 22. septembra 1992 o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch [1], najmä na jej články 9 a 12,
keďže podľa smernice 92/75/EHS je Komisia povinná prijať vykonávaciu smernicu týkajúcu sa domácich spotrebičov vrátane práčok;
keďže spotreba elektrickej energie práčok predstavuje významnú časť celkovej spotreby elektrickej energie spoločenstva, keďže priestor na zníženie spotreby elektrickej energie týmito spotrebičmi je značný;
keďže lepšia účinnosť prania si často vyžaduje vyššiu spotrebu vody a energie; keďže informácie o pracej účinnosti spotrebiča sú nápomocné pri hodnotení informácií o jeho spotrebe vody a energie; keďže toto pomôže zákazníkom pri výbere spotrebiča, ktorý je v súlade s racionálnym využívaním energie;
keďže spoločenstvo, potvrdzujúce svoj záujem o medzinárodný systém štandardizácie, ktorý umožňuje vytvárať normy všeobecne používané v medzinárodnom obchode a ktorý spĺňa požiadavky politiky spoločenstva, vyzýva európske organizácie pre normalizáciu, aby pokračovali v spolupráci s medzinárodnými organizáciami pre normalizáciu;
keďže Európsky výbor pre normalizáciu (CEN) a Európsky výbor pre elektrotechnickú normalizáciu (Cenelec) sú orgány, ktoré sa považujú za kompetentné prijať harmonizované normy v súlade so všeobecnými pravidlami spolupráce medzi Komisiou a týmito dvoma orgánmi podpísanými 13. novembra 1984, keďže v zmysle tejto smernice sa harmonizovanou normou rozumie technická špecifikácia (európska norma aleboharmonizačný dokument) prijatá Cenelec na základe splnomocnenia Komisie v súlade s ustanoveniami smernice Rady 83/189/EHS z 28. marca 1983, ktorou sa ustanovuje postup poskytovania informácií v oblasti technických noriem a predpisov [2], naposledy zmenené a doplnené smernicou 94/10/EHS Európskeho parlamentu a Rady [3], a na základe týchto všeobecných smerníc;
keďže opatrenia ustanovené v tejto smernici sú v súlade so stanoviskom výboru zriadeného na základe článku 10 smernice 92/75/EHS,
PRIJALA TÚTO SMERNICU:
Článok 1
1. Táto smernica sa vzťahuje na práčky pre domácnosť napájané z elektrickej siete s výnimkou:
- práčok bez odstredivky,
- práčok s oddelenými nádobami na pranie a odstreďovanie (ako sú dvojvaňové práčky), a
- kombinované práčky so sušičkou.
Nevzťahuje sa na spotrebiče, ktoré využívajú aj iné zdroje energetické.
2. Údaje, ktoré táto smernica vyžaduje, sa merajú v súlade s harmonizovanými normami, ktorých referenčné čísla boli uverejnené v Úradnom vestníku Európskych spoločenstiev a pre ktoré členské štáty uverejňovali referenčné čísla národných noriem uvádzajúcich harmonizované normy. Ustanovenia tejto smernice, ktoré si vyžaduje poskytovanie informácií o hluku, sa vzťahujú na prípady, keď sa tieto informácie vyžadujú podľa článku 3 smernice Rady 86/594/EHS [4]. Tieto údaje sa určia v súlade so smernicou. Zosúladené normy uvedené v odseku 2 sa vypracujú na základe mandátu Komisie udeleného v súlade so smernicou 83/189/EHS.
4. Pojmy "obchodník", "dodávateľ", "informačný list" a "doplňujúce informácie" majú rovnaký význam, ako je ustanovený v článku 1 ods. 4 smernice 92/75/EHS.
Článok 2
1. Technická dokumentácia uvedená v článku 2 ods. 3 smernice 92/75/EHS musí obsahovať:
- meno/názov a adresu/sídlo dodávateľa,
- všeobecný opis výrobku postačujúci na jeho jednoznačnú identifikáciu,
- údaje, prípadne schémy, týkajúce sa hlavných charakteristík koncepcie výrobku, najmä prvkov, ktoré podstatne ovplyvňujú spotrebu energie,
- správy z meraní uskutočnených podľa skúšobných postupov harmonizovaných noriem, uvedených v článku 1 ods. 2 tejto smernice,
- návod na použitie, pokiaľ existuje.
2. Štítok uvedený v článku 2 ods. 1 smernice 92/75/EHS musí mať náležitosti uvedené v prílohe I tejto smernice. Musí byť umiestnený zvonku na vrchnej alebo prednej časti spotrebiča tak, aby bol jasne viditeľný a nezakrytý.
3. Obsah a formát uvedeného popisu spotrebiča uvedeného v článku 2 ods. 1 smernice 92/75/EHS musí mať náležitosti uvedené v prílohe II tejto smernice.
4. Za okolností uvedených v článku 5 smernice 92/75/EHS a v prípadoch, keď sa ponuka na predaj, prenájom alebo predaj na splátky zabezpečuje prostredníctvom tlačených materiálov, ako napr. prostredníctvom ponukového katalógu, musí tlačený materiál obsahovať všetky informácie uvedené v prílohe III tejto smernice.
5. Údaje o triede energetickej účinnosti spotrebiča, jeho triede účinnosti prania a jeho triede účinnosti odstreďovania uvádzané na štítku a v popise spotrebiča musia mať náležitosti uvedené v prílohe IV.
Článok 3
Členské štáty prijmú všetky potrebné opatrenia, aby zabezpečili, že všetci dodávatelia a obchodníci zriadení na ich území splnia povinnosti ustanovené touto smernicou.
Článok 4
1. Členské štáty prijmú a uverejnia zákony, iné právne predpisy a správne opatrenia nevyhnutné na dosiahnutie súladu s touto smernicou do 1. marca 1996. Okamžite o tom informujú Komisiu. Tieto ustanovenia budú uplatňovať od 1. apríla 1996.
Členské štáty do 30. septembra 1996 umožnia:
- umiestnenie výrobku na trhu, jeho obchodné využitie a/alebo vystavovanie,
- distribúciu tlačených materiálov uvedených v článku 2 ods. 4, ktoré nie sú v súlade s touto smernicou.
Takéto ustanovenia prijaté členskými štátmi musia obsahovať odkaz na túto smernicu, alebo takýto odkaz musí byť uverejnený súčasne s ich úradným uverejnením. Postup pre taký odkaz upravia členské štáty.
2. Členské štáty oznámia Komisii text ustanovení vnútroštátnych právnych predpisov, ktorý prijali v oblasti upravenej touto smernicou.
Článok 5
Táto smernica nadobúda účinnosť 20. deň po uverejnení v Úradnom vestníku Európskych spoločenstiev.
Článok 6
Táto smernica je adresovaná členským štátom.
V Bruseli 23. mája 1995